送李郛
作者：葉適
朝代：宋

paragraphs: 蓋代才難看獨手，衆參聞見其來久。
流風莫盛元祐時，崛起誰當紹興後。
嗟君探討窮一生，心通文字難力爭。
雀啄雪籬閣筆坐，蟲吟露草繙書行。
已輕富貴須臾爾，萬一姓名傳野史。
只愁垂老絕知音，自送青編滿朝市。
余之視君尚少年，題玉爲珉何所賢。
期君更盡未死日，舉世不信方知天。